CELEX: 52020PC0636
Language: el
Date: 2020-10-08
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μικτής συμβουλευτικής ομάδας εργασίας η οποία συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας όσον αφορά τη θέσπιση του εσωτερικού κανονισμού της

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.10.2020
            COM(2020) 636 final
            2020/0285(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μικτής συμβουλευτικής ομάδας εργασίας η οποία συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας όσον αφορά τη θέσπιση του εσωτερικού κανονισμού της
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η Επιτροπή προτείνει στο Συμβούλιο να καθορίσει τη θέση που πρέπει να ληφθεί εξ ονόματος της Ένωσης στο πλαίσιο της μικτής συμβουλευτικής ομάδας εργασίας που συγκροτήθηκε με το πρωτόκολλο για τις Ιρλανδία / Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης) ως προς απόφαση της μικτής συμβουλευτικής ομάδας εργασίας για την έγκριση του εσωτερικού κανονισμού της.
            
            
               2.Πλαίσιο της πρότασης
            
            
               2.1.Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
            
            
               Στη συμφωνία αποχώρησης καθορίζονται οι ρυθμίσεις για την εύτακτη αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας (στο εξής: Ηνωμένο Βασίλειο) από την Ευρωπαϊκή Ένωση (στο εξής: Ένωση) και την Ευρωπαϊκή Κοινότητα Ατομικής Ενέργειας. Η συμφωνία τέθηκε σε ισχύ την 1η Φεβρουαρίου 2020.
            
            
               2.2.Μικτή συμβουλευτική ομάδα εργασίας 
            
            
               Η μικτή συμβουλευτική ομάδα εργασίας (στο εξής: ομάδα εργασίας) συγκροτήθηκε δυνάμει του άρθρου 15 παράγραφος 1 του πρωτοκόλλου για τις Ιρλανδία / Βόρεια Ιρλανδία της συμφωνίας αποχώρησης (στο εξής: πρωτόκολλο), προκειμένου να χρησιμεύσει ως φόρουμ για την ανταλλαγή πληροφοριών και την αμοιβαία διαβούλευση σχετικά με την εφαρμογή του πρωτοκόλλου.
            
            
               Η ομάδα εργασίας απαρτίζεται από εκπροσώπους της Ένωσης και του Ηνωμένου Βασιλείου και ασκεί τα καθήκοντά της υπό την εποπτεία της ειδικής επιτροπής για θέματα που αφορούν την εφαρμογή του πρωτοκόλλου, που συγκροτήθηκε βάσει του άρθρου 165 της συμφωνίας αποχώρησης, στην οποία και αναφέρεται.
            
            
               Η ομάδα εργασίας δεν έχει εξουσία λήψης δεσμευτικών αποφάσεων πέραν της εξουσίας να θεσπίζει τον εσωτερικό κανονισμό της.
            
            
               Στο πλαίσιο της ομάδας εργασίας:
            
            
                     
                  
                  
                     
                        1)η Ένωση και το Ηνωμένο Βασίλειο ανταλλάσσουν, σε εύθετο χρόνο, πληροφορίες σχετικά με τα σχεδιαζόμενα, τα υπό κατάρτιση και τα οριστικοποιημένα εκτελεστικά μέτρα σε σχέση με τις πράξεις της Ένωσης που παρατίθενται στα παραρτήματα του πρωτοκόλλου·
                     
                  
               
                     
                  
                  
                     
                        2)η Ένωση ενημερώνει το Ηνωμένο Βασίλειο για τις σχεδιαζόμενες πράξεις της Ένωσης που εμπίπτουν στο πεδίο εφαρμογής του πρωτοκόλλου, συμπεριλαμβανομένων πράξεων της Ένωσης που τροποποιούν ή αντικαθιστούν τις πράξεις της Ένωσης που παρατίθενται στα παραρτήματα του πρωτοκόλλου·
                     
                  
               
                     
                  
                  
                     
                        3)η Ένωση παρέχει στο Ηνωμένο Βασίλειο όλες τις πληροφορίες που η Ένωση θεωρεί σημαντικές για την παροχή στο Ηνωμένο Βασίλειο της δυνατότητας πλήρους εκπλήρωσης των υποχρεώσεων που υπέχει βάσει του πρωτοκόλλου· και
                     
                  
               
                     
                  
                  
                     
                        4)το Ηνωμένο Βασίλειο παρέχει στην Ένωση όλες τις πληροφορίες που τα κράτη μέλη υποχρεούνται να παρέχουν το ένα στο άλλο, ή στα θεσμικά και λοιπά όργανα και οργανισμούς της Ένωσης, σύμφωνα με τις πράξεις της Ένωσης που παρατίθενται στα παραρτήματα του πρωτοκόλλου.
                     
                  
               
               Στην ομάδα εργασίας συμπροεδρεύουν η Ένωση και το Ηνωμένο Βασίλειο. Η ομάδα εργασίας συνεδριάζει τουλάχιστον μία φορά τον μήνα, αρχής γενομένης από τη λήξη της μεταβατικής περιόδου, εκτός αν η Ένωση και το Ηνωμένο Βασίλειο αποφασίσουν διαφορετικά με κοινή συναίνεση. Όταν συντρέχει ανάγκη, η Ένωση και το Ηνωμένο Βασίλειο μπορούν να ανταλλάσσουν τις πληροφορίες που αναφέρονται στα στοιχεία γ) και δ) ανωτέρω κατά το διάστημα μεταξύ των συνεδριάσεων.
            
            
               Η Ένωση διασφαλίζει ότι όλες οι απόψεις που εκφράζει το Ηνωμένο Βασίλειο στο πλαίσιο της ομάδας εργασίας και όλες οι πληροφορίες που παρέχει το Ηνωμένο Βασίλειο στο πλαίσιο της ομάδας εργασίας, συμπεριλαμβανομένων των τεχνικών και επιστημονικών δεδομένων, διαβιβάζονται στα οικεία θεσμικά και λοιπά όργανα και οργανισμούς της Ένωσης χωρίς αδικαιολόγητη καθυστέρηση.
            
            
               2.3.Η προς έκδοση απόφαση της ομάδας εργασίας
            
            
               Σύμφωνα με το άρθρο 15 παράγραφος 6 του πρωτοκόλλου, η ομάδα εργασίας θεσπίζει τον εσωτερικό κανονισμό της με κοινή συναίνεση.
            
            
               Σκοπός της προς έκδοση απόφασης για την οποία θα πρέπει να καθοριστεί η θέση της Ένωσης είναι να θεσπίσει η ομάδα εργασίας τον εσωτερικό κανονισμό της. 
            
            
               3.Θέση που πρέπει να ληφθεί εξ ονόματος της Ένωσης
            
            
               Η εύρυθμη λειτουργία της ομάδας εργασίας απαιτεί εσωτερικό κανονισμό που να καλύπτει, μεταξύ άλλων, τον ορισμό των συμπροέδρων, τη σύνθεση της γραμματείας, την ανταλλαγή πληροφοριών σχετικά με τη σύνθεση των αντιπροσωπειών, τον τόπο διεξαγωγής των συνεδριάσεων, τη διαχείριση εγγράφων και αλληλογραφίας, την κατάρτιση της ημερήσιας διάταξης και των πρακτικών, την εμπιστευτικότητα και τη γλώσσα εργασίας των συνεδριάσεων, καθώς και τα έξοδα που βαρύνουν τις αντιπροσωπείες. 
            
         
         
            
               Λόγω του σκοπού και της σύνθεσης της ομάδας εργασίας και της σχέσης της με την ειδική επιτροπή για θέματα που αφορούν την εφαρμογή του πρωτοκόλλου, ο εν λόγω εσωτερικός κανονισμός θα πρέπει να είναι παρόμοιος, στο μέτρο του δυνατού, με τον εσωτερικό κανονισμό που προβλέπεται στο παράρτημα VIII της συμφωνίας αποχώρησης για τις ειδικές επιτροπές που έχουν συγκροτηθεί βάσει του άρθρου 165 της συμφωνίας αποχώρησης.
            
            
               Ως εκ τούτου, η θέση της Ένωσης θα πρέπει να είναι να στηρίξει την έκδοση απόφασης από την ομάδα εργασίας, σύμφωνα με το άρθρο 15 παράγραφος 6 του πρωτοκόλλου, με την οποία θα θεσπιστεί ο εν λόγω εσωτερικός κανονισμός που θα διέπει τις εργασίες της ομάδας εργασίας, σύμφωνα με το σχέδιο απόφασης που επισυνάπτεται στην παρούσα πρόταση.
            
            
               4.Νομική βάση
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων του Συμβουλίου για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η απόφαση την οποία καλείται να εκδώσει η ομάδα εργασίας συνιστά πράξη που παράγει έννομα αποτελέσματα. 
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας αποχώρησης. 
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
            
               Ο μοναδικός σκοπός και το περιεχόμενο της προς έκδοση πράξης αφορούν τον καθορισμό της θέσης της Ένωσης σχετικά με τον εσωτερικό κανονισμό ενός οργάνου που έχει συγκροτηθεί βάσει της συμφωνίας αποχώρησης και το οποίο, βάσει της ίδιας συμφωνίας, θεσπίζει τον εσωτερικό κανονισμό του με αμοιβαία συναίνεση. Η σύναψη της συμφωνίας βασίστηκε στο άρθρο 50 παράγραφος 2 της Συνθήκης για την Ευρωπαϊκή Ένωση. 
            
            
               Ως εκ τούτου, η νομική βάση της προτεινόμενης απόφασης θα πρέπει να είναι το άρθρο 50 παράγραφος 2 της Συνθήκης για την Ευρωπαϊκή Ένωση σε συνδυασμό με το άρθρο 218 παράγραφος 9 της ΣΛΕΕ. 
            
            
               5.Δημοσίευση της προς έκδοση πράξης
            
            
               Δεδομένου ότι σκοπός της απόφασης της ομάδας εργασίας είναι η έγκριση του εσωτερικού κανονισμού της, ο οποίος θα είναι παρόμοιος με τον εσωτερικό κανονισμό της μικτής επιτροπής και των ειδικών επιτροπών που προβλέπεται στη συμφωνία αποχώρησης, είναι σκόπιμο να δημοσιευθεί η απόφαση της ομάδας εργασίας, συμπεριλαμβανομένου του εσωτερικού κανονισμού, στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
            
               2020/0285 (NLE)
            
            
               Πρόταση για
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μικτής συμβουλευτικής ομάδας εργασίας η οποία συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας όσον αφορά τη θέσπιση του εσωτερικού κανονισμού της
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 50 παράγραφος 2, 
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφος 9,
            
         
         
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης) συνήφθη από την Ένωση με την απόφαση (ΕΕ) 2020/135 του Συμβουλίου
                  1
                και τέθηκε σε ισχύ την 1η Φεβρουαρίου 2020.
            
            
               (2)Η μικτή συμβουλευτική ομάδα εργασίας (στο εξής: ομάδα εργασίας) συγκροτήθηκε δυνάμει του άρθρου 15 παράγραφος 1 του πρωτοκόλλου για τις Ιρλανδία / Βόρεια Ιρλανδία της συμφωνίας αποχώρησης (στο εξής: πρωτόκολλο), προκειμένου να χρησιμεύσει ως φόρουμ για την ανταλλαγή πληροφοριών και την αμοιβαία διαβούλευση σχετικά με την εφαρμογή του εν λόγω πρωτοκόλλου.
            
            
               (3)Σύμφωνα με το άρθρο 15 παράγραφος 2 του πρωτοκόλλου, η ομάδα εργασίας απαρτίζεται από εκπροσώπους της Ένωσης και του Ηνωμένου Βασιλείου και ασκεί τα καθήκοντά της υπό την εποπτεία της ειδικής επιτροπής για θέματα που αφορούν την εφαρμογή του πρωτοκόλλου, η οποία συγκροτήθηκε βάσει του άρθρου 165 παράγραφος 1 στοιχείο γ) της συμφωνίας αποχώρησης, στην οποία και αναφέρεται.
            
            
               (4)Σύμφωνα με το άρθρο 15 παράγραφος 6 του πρωτοκόλλου, η ομάδα εργασίας θεσπίζει τον εσωτερικό κανονισμό της με κοινή συναίνεση.
            
            
               (5)Λόγω του σκοπού και της σύνθεσης της ομάδας εργασίας και της σχέσης της με την ειδική επιτροπή για θέματα που αφορούν την εφαρμογή του πρωτοκόλλου, ο εσωτερικός κανονισμός θα πρέπει να είναι παρόμοιος με τον εσωτερικό κανονισμό που προβλέπεται στο παράρτημα VIII της συμφωνίας αποχώρησης για τις ειδικές επιτροπές που έχουν συγκροτηθεί βάσει του άρθρου 165 παράγραφος 1 της συμφωνίας αποχώρησης.
            
            
               (6)Επομένως, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της ομάδας εργασίας.
            
            
               (7)Για να καταστεί δυνατή η ταχεία εφαρμογή των μέτρων που προβλέπονται στην παρούσα απόφαση, η παρούσα απόφαση θα πρέπει να αρχίσει να ισχύει την ημερομηνία έκδοσής της,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στο πλαίσιο της ομάδας εργασίας που συγκροτήθηκε δυνάμει του άρθρου 15 παράγραφος 1 του πρωτοκόλλου, σχετικά με απόφαση που πρέπει να ληφθεί σύμφωνα με το άρθρο 15 παράγραφος 6 αυτού, βασίζεται στο σχέδιο απόφασης της ομάδας εργασίας που επισυνάπτεται στην παρούσα απόφαση.
            
            
               Άρθρο 2
            
            
               Η απόφαση της ομάδας εργασίας δημοσιεύεται στην Επίσημη Εφημερίδα της Ευρωπαϊκής Ένωσης. 
            
            
               Άρθρο 3
            
            
               Η παρούσα απόφαση αρχίζει να ισχύει από την ημερομηνία της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
            
         
         
            
            
               ΠΑΡΑΡΤΗΜΑ 
            
            
               Απόφαση αριθ. .../2020 της μικτής συμβουλευτικής ομάδας εργασίας που συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
            
            
               της ....
            
            
               για τη θέσπιση του εσωτερικού κανονισμού της 
            
            
               Η ΜΙΚΤΗ ΣΥΜΒΟΥΛΕΥΤΙΚΗ ΟΜΑΔΑ ΕΡΓΑΣΙΑΣ
            
            
               Έχοντας υπόψη τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
                  2
                (στο εξής: συμφωνία αποχώρησης), και ιδίως το άρθρο 15 παράγραφος 6 του πρωτοκόλλου για τις Ιρλανδία / Βόρεια Ιρλανδία της συμφωνίας αποχώρησης (στο εξής: πρωτόκολλο),
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 15 παράγραφος 6 του πρωτοκόλλου, η μικτή συμβουλευτική ομάδα εργασίας (στο εξής: ομάδα εργασίας) θεσπίζει τον εσωτερικό κανονισμό της με κοινή συναίνεση. 
            
            
               (2)Λόγω του σκοπού και της σύνθεσης της ομάδας εργασίας και της σχέσης της με την ειδική επιτροπή για θέματα που αφορούν την εφαρμογή του πρωτοκόλλου, ο εσωτερικός κανονισμός της ομάδας εργασίας θα πρέπει να είναι παρόμοιος με τον εσωτερικό κανονισμό που προβλέπεται στο παράρτημα VIII της συμφωνίας αποχώρησης για τις ειδικές επιτροπές που έχουν συγκροτηθεί βάσει του άρθρου 165 της συμφωνίας αποχώρησης. 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Οι εργασίες της μικτής συμβουλευτικής ομάδας εργασίας που συγκροτήθηκε με το άρθρο 15 παράγραφος 1 του πρωτοκόλλου για τις Ιρλανδία / Βόρεια Ιρλανδία της συμφωνίας αποχώρησης διέπονται από τον εσωτερικό κανονισμό του παραρτήματος της παρούσας απόφασης. 
            
            
               Άρθρο 2
            
            
               Η παρούσα απόφαση αρχίζει να ισχύει από την ημερομηνία της έκδοσής της. 
            
            
               Τόπος...,
            
            
               Για τη μικτή συμβουλευτική ομάδα εργασίας 
            
            
               Οι συμπρόεδροι
            
            
               
            
               ΠΑΡΑΡΤΗΜΑ
            
         
         
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΜΙΚΤΗΣ ΣΥΜΒΟΥΛΕΥΤΙΚΗΣ ΟΜΑΔΑΣ ΕΡΓΑΣΙΑΣ
            
            
               Κανόνας 1
            
            
               Προεδρία
            
            
               1.
                     Στη μικτή συμβουλευτική ομάδα εργασίας (στο εξής: η ομάδα εργασίας) συμπροεδρεύουν από κοινού ένας εκπρόσωπος που ορίζεται από την Ευρωπαϊκή Επιτροπή και ένας εκπρόσωπος που ορίζεται από την κυβέρνηση του Ηνωμένου Βασιλείου. Η Ευρωπαϊκή Ένωση και το Ηνωμένο Βασίλειο αλληλοενημερώνονται εγγράφως σχετικά με τους ορισθέντες εκπροσώπους.
            
            
               2.
                     Συμπρόεδρος που κωλύεται να παραστεί σε συνεδρίαση μπορεί να αντικατασταθεί γιʼ αυτή τη συνεδρίαση από ορισθέντα αντικαταστάτη. Ο αναπληρωτής που ορίζεται από την Ευρωπαϊκή Επιτροπή ή ο αναπληρωτής που ορίζεται από την κυβέρνηση του Ηνωμένου Βασιλείου ενημερώνει γραπτώς τον άλλο συμπρόεδρο και τη γραμματεία της ομάδας εργασίας σχετικά με τον διορισμό του το συντομότερο δυνατόν.
            
            
               3.
                     Ο ορισθείς αντικαταστάτης του συμπροέδρου ασκεί τα δικαιώματα του εν λόγω συμπροέδρου στον βαθμό που το επιτρέπει η αντιπροσώπευση. Κάθε αναφορά του παρόντος εσωτερικού κανονισμού στους συμπροέδρους νοείται ότι συμπεριλαμβάνει και τυχόν ορισθέντες αντικαταστάτες.
            
            
               Κανόνας 2
            
            
               Γραμματεία
            
            
               Η γραμματεία της ομάδας εργασίας (στο εξής: γραμματεία) αποτελείται από έναν υπάλληλο της Ευρωπαϊκής Επιτροπής και έναν υπάλληλο της κυβέρνησης του Ηνωμένου Βασιλείου. Η γραμματεία, υπό την αιγίδα των συμπροέδρων, εκτελεί τα καθήκοντα που της ανατίθενται από τον παρόντα εσωτερικό κανονισμό.
            
            
               Κανόνας 3
            
            
               Συμμετοχή σε συνεδριάσεις
            
            
               1.
                     Πριν από κάθε συνεδρίαση, η Ένωση και το Ηνωμένο Βασίλειο θα αλληλοενημερώνονται μέσω της γραμματείας για την προβλεπόμενη σύνθεση των αντιπροσωπειών.
            
            
               2.
                     Εφόσον απαιτείται και με απόφαση των συμπροέδρων, εμπειρογνώμονες ή άλλα πρόσωπα που δεν είναι μέλη των αντιπροσωπειών μπορούν να καλούνται να παρίστανται στις συνεδριάσεις της ομάδας εργασίας προκειμένου να παράσχουν πληροφορίες σχετικά με ένα συγκεκριμένο θέμα.
            
            
               Κανόνας 4
            
            
               Συνεδριάσεις
            
            
               1.
                     Η ομάδα εργασίας συνεδριάζει στις Βρυξέλλες και στο Ηνωμένο Βασίλειο εναλλάξ, εκτός αν οι συμπρόεδροι αποφασίσουν διαφορετικά.
            
            
               2.
                     Κατά παρέκκλιση από την παράγραφο 1, οι συμπρόεδροι μπορούν να αποφασίσουν ότι μια συνεδρίαση της ομάδας εργασίας μπορεί να διεξαχθεί με βιντεοδιάσκεψη ή τηλεδιάσκεψη.
            
            
               3.
                     Κάθε συνεδρίαση της ομάδας εργασίας συγκαλείται από τη γραμματεία σε χρόνο και τόπο που αποφασίζεται από τους συμπροέδρους. Όταν είτε η Ένωση είτε το Ηνωμένο Βασίλειο έχει υποβάλει αίτημα για συνεδρίαση, η ομάδα εργασίας προσπαθεί να συνεδριάσει εντός 15 ημερών από την υποβολή της σχετικής αίτησης. Σε επείγουσες περιπτώσεις καταβάλλει κάθε δυνατή προσπάθεια ώστε να συνεδριάσει νωρίτερα.
            
            
               Κανόνας 5
            
            
               Έγγραφα
            
         
         
            
               Έγγραφα τα οποία ανταλλάσσονται επισήμως στο πλαίσιο της ομάδας εργασίας, είτε κατά τη διάρκεια συνεδριάσεων είτε στο διάστημα που μεσολαβεί μεταξύ αυτών, αριθμούνται και διαβιβάζονται στην Ένωση και το Ηνωμένο Βασίλειο από τη γραμματεία ως έγγραφα της ομάδας εργασίας.
            
            
               Κανόνας 6
            
            
               Αλληλογραφία
            
            
               1.
                     Η Ένωση και το Ηνωμένο Βασίλειο αποστέλλουν στη γραμματεία την αλληλογραφία που απευθύνεται στην ομάδα εργασίας. Η σχετική αλληλογραφία μπορεί να αποστέλλεται με οποιαδήποτε μορφή γραπτής επικοινωνίας, συμπεριλαμβανομένου του ηλεκτρονικού ταχυδρομείου.
            
            
               2.
                     Η γραμματεία διασφαλίζει ότι η αλληλογραφία που απευθύνεται στην ομάδα εργασίας διαβιβάζεται στους συμπροέδρους και, όταν κρίνεται σκόπιμο, διανέμεται σύμφωνα με τον κανόνα 5.
            
            
               3.
                     Όλη η αλληλογραφία από τους συμπροέδρους ή που απευθύνεται άμεσα σ’ αυτούς, αποστέλλεται στη γραμματεία και διαβιβάζεται, κατά περίπτωση, σύμφωνα με τον κανόνα 5.
            
            
               Κανόνας 7
            
            
               Ημερήσια διάταξη των συνεδριάσεων
            
            
               1.
                     Για κάθε συνεδρίαση καταρτίζεται από τη γραμματεία σχέδιο προσωρινής ημερήσιας διάταξης. Το σχέδιο διαβιβάζεται, μαζί με τα σχετικά έγγραφα, στους συμπροέδρους, το αργότερο 5 ημέρες πριν από την ημερομηνία της συνεδρίασης.
            
            
               2.
                     Η προσωρινή ημερήσια διάταξη περιλαμβάνει τα σημεία των οποίων η συμπερίληψη στην ημερήσια διάταξη ζητήθηκε από την Ένωση ή το Ηνωμένο Βασίλειο. Κάθε τέτοιο αίτημα, μαζί με τυχόν σχετικά έγγραφα, υποβάλλεται στη γραμματεία το αργότερο 7 ημέρες πριν από την έναρξη της συνεδρίασης.
            
            
               3.
                     Το αργότερο 3 ημέρες πριν από την ημερομηνία της συνεδρίασης οι συμπρόεδροι αποφασίζουν σχετικά με την προσωρινή ημερήσια διάταξη της συνεδρίασης. Μπορούν να αποφασίσουν να δημοσιοποιήσουν αυτήν την προσωρινή ημερήσια διάταξη, ή μέρος αυτής, πριν από την έναρξη της συνεδρίασης.
            
            
               4.
                     Κατά την έναρξη κάθε συνεδρίασης, η ομάδα εργασίας εγκρίνει την ημερήσια διάταξη. Κατόπιν αιτήματος της Ένωσης ή του Ηνωμένου Βασιλείου, θέμα εκτός απ’ αυτά που περιλαμβάνονται στην προσωρινή ημερήσια διάταξη μπορεί να συμπεριληφθεί στην ημερήσια διάταξη με απόφαση της ομάδας εργασίας.
            
            
               5.
                     Οι συμπρόεδροι μπορούν να αποφασίζουν να παρεκκλίνουν από τις προθεσμίες που καθορίζονται στις παραγράφους 1 έως 3.
            
            
               Κανόνας 8
            
            
               Πρακτικά
            
            
               1.
                     Σχέδιο πρακτικών κάθε συνεδρίασης συντάσσεται από τη γραμματεία, εντός 5 ημερών από τη λήξη της συνεδρίασης, εκτός αν οι συμπρόεδροι αποφασίσουν διαφορετικά. Η γραμματεία καταρτίζει επίσης περίληψη των πρακτικών.
            
            
               2.
                     Κατά κανόνα, τα πρακτικά συνοψίζουν κάθε θέμα της ημερήσιας διάταξης και προσδιορίζουν, κατά περίπτωση:
            
            
               α)
                     τα έγγραφα που υποβλήθηκαν στην ομάδα εργασίας·
            
            
               β)
                     οποιαδήποτε δήλωση ζητήθηκε από έναν από τους συμπροέδρους να εγγραφεί στα πρακτικά· και
            
            
               γ)
                     τα επιχειρησιακά συμπεράσματα που εγκρίθηκαν σχετικά με συγκεκριμένα θέματα.
            
         
         
            
               3.
                     Τα πρακτικά περιλαμβάνουν κατάλογο με τα ονόματα, τους τίτλους και την ιδιότητα όλων των προσώπων που παρέστησαν στη συνεδρίαση.
            
            
               4.
                     Οι συμπρόεδροι μπορούν να ζητήσουν τροποποίηση του σχεδίου πρακτικών ή της περίληψης εντός 5 ημερών αφότου αυτά διαβιβαστούν από τη γραμματεία σύμφωνα με την παράγραφο 1. Τα πρακτικά και η περίληψη θεωρείται ότι έχουν εγκριθεί από τους συμπροέδρους κατά τη λήξη της εν λόγω προθεσμίας, εφόσον δεν ζητηθούν τροποποιήσεις. Εάν ένας συμπρόεδρος ζητήσει τροποποίηση εντός της εν λόγω προθεσμίας, τα πρακτικά και η περίληψη θεωρείται ότι εγκρίνονται μόλις ο άλλος συμπρόεδρος συμφωνήσει με την αιτούμενη τροποποίηση. 
            
            
               5.
                     Μόλις εγκριθούν τα πρακτικά, ηλεκτρονικά αντίγραφα αυτών υπογράφονται από τα μέλη της γραμματείας και διαβιβάζονται στην Ένωση και στο Ηνωμένο Βασίλειο, καθώς και στην ειδική επιτροπή για θέματα που αφορούν την εφαρμογή του πρωτοκόλλου σχετικά με τις Ιρλανδία / Βόρεια Ιρλανδία. Στη συνέχεια, οι συμπρόεδροι μπορούν να αποφασίσουν να δημοσιοποιήσουν την περίληψη των πρακτικών.
            
            
               Κανόνας 9
            
            
               Αποφάσεις 
            
            
               1.
                     Οι αποφάσεις των συμπροέδρων που προβλέπονται από τον παρόντα εσωτερικό κανονισμό λαμβάνονται με κοινή συναίνεση.
            
            
               2.
                     Κατά το διάστημα που μεσολαβεί μεταξύ των συνεδριάσεων, οι συμπρόεδροι μπορούν να λαμβάνουν τις αποφάσεις αυτές με γραπτή επικοινωνία, ανταλλάσσοντας ηλεκτρονικές σημειώσεις. Η γραμματεία ενημερώνει τα μέρη για κάθε τέτοια απόφαση των συμπροέδρων.
            
            
               Κανόνας 10
            
            
               Εμπιστευτικότητα
            
            
               1.
                     Εκτός εάν αποφασιστεί διαφορετικά από τους συμπροέδρους, οι συνεδριάσεις της ομάδας εργασίας είναι εμπιστευτικές.
            
            
               2.
                     Όταν η Ένωση ή το Ηνωμένο Βασίλειο υποβάλλουν στην ομάδα εργασίας πληροφορίες οι οποίες θεωρούνται εμπιστευτικές ή προστατεύονται από γνωστοποίηση βάσει της νομοθεσίας και των κανονισμών τους, το άλλο μέρος αντιμετωπίζει τις λαμβανόμενες πληροφορίες ως εμπιστευτικές.
            
            
               Κανόνας 11
            
            
               Γλώσσα εργασίας
            
            
               Γλώσσα εργασίας της ομάδας εργασίας είναι τα αγγλικά. Εκτός εάν αποφασιστεί διαφορετικά από τους συμπροέδρους, τα έγγραφα που χρησιμεύουν ως βάση στις συνεδριάσεις της ομάδας εργασίας καταρτίζονται στα αγγλικά.
            
            
               Κανόνας 12
            
            
               Δαπάνες
            
            
               1.
                     Η Ένωση και το Ηνωμένο Βασίλειο καλύπτουν έκαστο τις δαπάνες στις οποίες υποβάλλονται ως αποτέλεσμα της συμμετοχής τους στις συνεδριάσεις της ομάδας εργασίας.
            
            
               2.
                     Οι δαπάνες που σχετίζονται με τη διοργάνωση συνεδριάσεων και την αναπαραγωγή των εγγράφων αναλαμβάνονται από την Ένωση για τις συνεδριάσεις που διοργανώνονται στις Βρυξέλλες και από το Ηνωμένο Βασίλειο για τις συνεδριάσεις που διοργανώνονται στο Ηνωμένο Βασίλειο.
            
            
               3.
                     Οι δαπάνες διερμηνείας από και προς τις γλώσσες εργασίας της ομάδας εργασίας κατά τη διάρκεια των συνεδριάσεων αναλαμβάνονται από το μέρος που ζητεί τη διερμηνεία.
            
            
               Κανόνας 13
            
         
         
            
               Ετήσια έκθεση προς την ειδική επιτροπή 
            
            
               1.
                     Η γραμματεία συντάσσει έκθεση σχετικά με τις εργασίες της ομάδας εργασίας κάθε ημερολογιακό έτος. Η έκθεση συντάσσεται έως την 1η Φεβρουαρίου του επόμενου έτους. 
            
            
               2.
                     Κάθε έκθεση εγκρίνεται και υπογράφεται από τους συμπροέδρους και αποστέλλεται στην ειδική επιτροπή για θέματα που αφορούν την εφαρμογή του πρωτοκόλλου σχετικά με τις Ιρλανδία / Βόρεια Ιρλανδία αμέσως μετά την υπογραφή.
            
         
         
            
                  
                     (1)
                  
                        Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 1).
               
               
                  
                     (2)
                  
                        
                  ΕΕ L 29 της 31.1.2020, σ. 7.